DAII คว้างานยักษ์ ดันรายได้ปี 59 ทุบสถิติ!
ลือ! DAII ซุ่มเซ็นสัญญาติดตั้งรั้วสำเร็จรูปให้ AMATAV ที่ประเทศเวียดนาม มูลค่ากว่า 1.2 พันล้านบาท พร้อมรับรู้รายได้เต็มในปีนี้ ดันรายได้ทั้งปีทุบสถิติ
5 ม.ค. 2559

แหล่งข่าวรายหนึ่งเปิดเผยกับ “ข่าวหุ้นธุรกิจออนไลน์” ว่า มีกระแสข่าวลือเกี่ยวกับบริษัท ไดอิ กรุ๊ป จำกัด (มหาชน) หรือ DAII ผู้ดำเนินธุรกิจผลิตภัณฑ์รั้วสำเร็จรูป และธุรกิจรับสร้างบ้านกึ่งสำเร็จรูป อยู่ระหว่างการเซ็นสัญญาติดตั้งรั้วสำเร็จรูปให้กับ บริษัท อมตะ วีเอ็น จำกัด (มหาชน) หรือ AMATAV ที่ประเทศเวียดนาม ในเขตนิคมอุตสาหกรรมใหม่เฟส 2 ของอมตะเวียดนาม
โดยรั้วสำเร็จรูปดังกล่าวมีระยะความยาวประมาณ 8 เอเคอร์ หรือประมาณ 20 ไร่ คิดเป็นมูลค่ากว่า 1.2 พันล้านบาท ทั้งนี้คาดว่าจะใช้ระยะเวลาในการติดต้ัง 4 เดือน และจะสามารถรับรู้รายได้ในปีนี้ทันที ซึ่งจะส่งผลให้รายได้ของ DAII ปีนี้แตะระดับสูงสุด
อนึ่งก่อนหน้านี้ นายธวัช มีประเสริฐสกุล กรรมการผู้จัดการ DAII เปิดเผยว่า ในส่วนของกำไรสุทธิของบริษัทในปีนี้จะไม่เป็นไปตามเป้าหมายที่ตั้งไว้ 20-25 ล้านบาท แต่ยังคงสูงกว่าปีก่อนที่มีกำไรสุทธิ 12 ล้านบาท เป็นผลมาจากธุรกิจจำหน่ายวัสดุก่อสร้างในปีนี้หดตัวค่อนข้างมาก เนื่องจากภาวะเศรษฐกิจในประเทศชะลอตัว
โดยธุรกิจวัสดุก่อสร้างเป็นธุรกิจที่ให้อัตรากำไรขั้นต้นสูงอยู่ที่ 35% มากกว่าธุรกิจรับสร้างบ้านที่ให้อัตรากำไรขั้นต้นราว 25-30% จึงส่งผลกระทบต่อกำไรสุทธิ ซึ่งอัตรากำไรสุทธิในสิ้นปีนี้คาดว่าจะปรับลดลงมาอยู่ที่ 4% จากปีก่อนอยู่ที่ 5%
ขณะเดียวกันบริษัทตั้งเป้ารายได้ในปี 59 เติบโตไม่ต่ำกว่า 15% จากปีนี้คาดว่ามีรายได้ 400 ล้านบาท โดยมาจากธุรกิจวัสดุก่อสร้างเติบโต 10% และธุรกิจรับสร้างบ้านเติบโต 20-30% จากแผนขยายโชว์รูมรับสร้างบ้านเพิ่มอีก 3 แห่ง
 
ขณะที่ราคาหุ้น DAII ณ เวลา 15.10น. ราคาอยู่ที่ 4.54 บาท บวก 0.70 บาท หรือ 18.23% สูงสุดที่ 4.78 บาท ต่ำสุดที่ 3.84 บาท มูลค่าซื้อขายที่ 76.18 ล้านบาท
 